ANAF a cerut companiei Roșia Montană Gold Corporation (RMGC), dezvoltatorul proiectului minier aurifer blocat de la Roșia Montană, să plătească dobânzi și penalități în cuantum de 18,6 milioane de lei aferente unor rambursări de TVA pe care compania le-ar fi primit nejustificat.

Cu tot cu rambursările de TVA considerate nejustificate, RMGC trebuie să plătească Fiscului 45,6 milioane de lei (circa 14,6 milioane dolari canadieni).

“România continuă să își arate reaua-credință față de Gabriel Resources și RMGC, prin activități discriminatorii, abusive și represive ale ANAF”, este opinia directorului general al Gabriel Resources, Jonathan Henry.

În iulie, ANAF a somat RMGC să plătească 27 milioane de lei, în contul unor rambursări de TVA primite de companie pentru achiziția de produse și servicii în perioada 2011-2016, rambursări considerate acum nejustificate. ANAF a renunțat anterior la o executare silită în cazul rambursărilor de TVA către Gabriel Resources.

Somația a fost emisă la câteva zile după ce Gabriel Resources a depus plângere împotriva României la Centrul Internațional de Reglementare a Disputelor privind Investițiile de pe lângă Banca Mondială (ICSID) de la Washington, solicitând despăgubiri de 5,7 miliarde de dolari canadieni pentru blocarea proiectului aurifer.

Luna trecută, canadienii au obținut, la Curtea de Apel din Alba Iulia, suspendarea execuției somației primite de la Fisc, până când va fi analizată contestația RMGC împotriva deciziei ANAF.

Potrivit companiei, suspendarea hotărâtă de Curte se aplică și solicitării din partea ANAF privind plata dobânzilor și penalităților în sumă de 18,6 milioane de lei.

Gabriel Resources spune că solicitărilea ANAF sunt “fundamental greșite și abuzive”, iar compania va face uz de “toate canalele legale” pentru a contesta măsurile dispuse împotriva sa.

Totodată, canadienii sunt încrezători că vor câștiga procesul împotriva României.

“Memoriul depus de Gabriel Resources detaliază argumente puternice și legale, care sprijină opinia fermă că firma va câștiga procesul de arbitraj internațional împotriva României”, spune șeful companiei.

Canadienii au raportat o pierdere de 7,2 milioane dolari canadieni în România în trimestrul al treilea, sub pierderea de 13,7 milioane dolari consemnată în precedentele trei luni, în contextul scăderii cheltuielilor legate de procesul intentat la Washington. În perioada iulie-septembrie 2016, Gabriel Resources a înregisrat pierderi de 42 milioane de dolari în România.